لون تغمز انجوم البلسمه اطيح
حلگك باب جنه وشفتك الحور
عباد الشفه عدنه لجنتك انصيح
حي اعله المحاضن ساعة الشوگ
البوس بحد عشرتك صوته تسبيح
خدك من نضوگه تشيب الروح
رغم شيب الخذانه لخدك الحيح
حنجك شال كسره برقة الاطفال
وليت الناس خايب بيها تطريح
شعرك طوله سهره بليل الاحباب
اذا طارت گصيبه ارواحنه تسيح
زيجك وجه گمره يشعشع اضواه
نهلك من تفكه وتوگف الريح
خصرك خصر بان وطوله موزون
تفر الروس خلفك بالمشي اوكيح
فخذك جذع نخله ويشده الشوف
النواظر فوگ حسنك جن سوابيح
رجلك جنها مرمر تشده البال
خلف حسنك الوادم جن تراويح
مجانين الدول شي منهم تفوت
رد بيهم عگلهم جانه تصريح
اذا روحك ورد وتريد بستان
كلها تصير الك خبرة فلاليح
شمعه خدود وجهك تحمل النور
نور الگمر يمك بالضوه شحيح
الشاعر علي كاظم الصبيحاوي